**Uttarakhand** (hindiksi उत्तराखंड, *Uttarākhaṇḍa*, sanskritiksi उत्तराखण्डराज्यम्, *Uttarākhaṇḍarājyam*), ent. **Uttaranchal** on osavaltio pohjoisessa Intiassa. Uttarakhandin pinta-ala on 53 483 neliökilometriä ja asukasluku oli vuoden 2010 väestönlaskennan mukaan noin 10,1 miljoonaa. Osavaltion talvipääkaupunki on Dehradun ja kesäpääkaupunki Gairsain. Uttarakhand muodostettiin vuonna 2000 Uttar Pradeshin osavaltion luoteisosan vuoristoalueesta.

Maantiede
---------

Intian suuret joet Ganges ja Yamuna virtaavat pitkästi Uttarakhandissa. Joet lähteineen ovat tärkeitä hinduille, ja alueella on muitakin hindujen pyhiinvaelluskohteita. Uttarakhand on perimätiedon mukaan paikka, jossa Vedat ja Śāstrat sekä suuri runoelma Mahabharata kirjoitettiin. Rishikesh on maailman joogaharrastajien keskus.

Uttarakhandin pinta-alasta peräti 65 prosenttia on metsää. Uttarakhandissa on Unescon maailmanperintökohde, jonka muodostavat kaksi kansallispuistoa: Nanda Devin kansallispuisto ja Valley of Flowersin kansallispuisto. Siellä tavataan harvinaisia nisäkkäitä, kuten lumileopardeja, sepelkarhuja ja puolilampaita.

Uttarakhand sijaitsee Himalajan etelärinteellä, ja lämpötilaolot riippuvat korkeudesta. Kesät ovat yleensä miellyttäviä, paikoin kuumia. Lämpötila voi nousta 40 asteeseen. Talvella lämpötila on alle +15 astetta, paikoin jopa pakkasen puolella. Monsuunisateet ajoittuvat heinäkuusta syyskuuhun.

Vuonna 2013 osavaltiossa oli pahoja tulvia, joissa menehtyi tuhansia ihmisiä.

Aluejako
--------

Garhwal merkittynä keltaisella, Kumaon oranssilla ja piirikuntien rajat harmaalla. Talvipääkaupunki Dehranun on merkitty tähdellä.
Osavaltio jakaantuu historiallisesti kahteen alueeseen, Garhwaliin ja Kumaoniin. Hallinnollisesti se jakautuu kolmeentoista piirikuntaan, joista seitsemän on Garhwalissa ja kuusi Kumaonissa.

Alun perin osavaltion ainoa pääkaupunki oli Garhwalin alueella sijaitseva Dehradun. Vuonna 2020 osavaltio sai toisen pääkaupungin, kun Gairsainista tuli kesäpääkaupunki ja Dehranunista talvipääkaupunki. Aktivistit olivat olleet pitkään sitä mieltä, että Gairsan kuvasti osavaltiota paremmin kuin Dehradun. Kumaonin alueen asukkaat ovat olleet huolissaan siitä, että heidän alueensa suurimmalla kaupungilla, Nainitalilla, ei ole virallista asemaa.

Historia
--------

Kalliomaalaukset ja muut arkeologiset löydöt osoittavat, että vuoristoalue on ollut asuttuna jo esihistoriallisella ajalla. Siitä, keitä varhaisimmat asukkaat olivat, ei ole säilynyt tietoa. Vuosien varrella aluetta ovat hallinneet lukuisat eri tahot, kuten Guptat ja Kuturyin ja Chandin radžat. Nepalilaiset gurkhat valloittivat sen 1700-luvulla, ja britit valtasivat sen heiltä vuonna 1817.

Britit yhdistelivät alueen hallintoa moneen kertaan. Kun Intia itsenäistyi, Uttaranchal liitettiin osaksi Uttar Pradeshin osavaltiota. Sen irtautumiseen johtaneet pyrkimykset alkoivat jo 1930-luvulla.

Vuonna 2000 Uttarakhand erotettiin omaksi osavaltiokseen.

Liikenne
--------

Osavaltiossa on kolme lentokenttää, joista suurin on Jolly Grantin lentoasema Dehradunissa.

Uttrakhandin sisäistä liikennettä hoitaa osavaltion linja-autoyhtiö.

Väestö
------

Uttrakhand on keskimääräistä kehittyneempi osavaltio: vuonna 2001 lukutaitoisia oli 72,3 prosenttia (koko Intian arvo 65,2 %). Imeväiskuolleisuus oli 37,6 lasta tuhannesta, kun koko maan keskiarvo oli 67,7.

Osavaltion viralliset kielet ovat hindi ja sanskrit.

Väestöstä suurin osa on hindulaisia. Muslimit, sikhit ja kristityt muodostavat vähemmistöjä.

Lähteet
-------

1. 1 2 3  India: Uttarākhand (Uttaranchal) *citypopulation.de*. Viitattu 18.8.2020. (englanniksi)
2. 1 2  Gairsain is Uttarakhand’s summer capital *The Indian Express*.  8.6.2020. Viitattu 18.8.2020. (englanniksi)
3. ↑  Ylönen, Seppo: Osavaltion jako sytytti raivon Intiassa.  *Aamulehti*, 12.10.2013, s. A12.
4. 1 2  Economic Development in Uttarakhand (Arkistoitu – Internet Archive)
5. ↑  Unesco
6. ↑  Uttarakhand at a glance Himalaya tourism.  Arkistoitu 27.6.2013. Viitattu 6.3.2015.
7. ↑  India floods: More than 5,700 people 'presumed dead'  15.7.2013. BBC News. Viitattu 5.3.2015.
8. ↑  Districts in Uttarakhand *euttaranchal.com*. Viitattu 18.8.2020. (englanniksi)
9. ↑  Uttaranchal: All in a name  2002. BBC. Viitattu 5.3.2015.
10. ↑  Uttarakhand History Encyclopedia Britannica. Viitattu 6.3.2015.
11. ↑  History Lonely Planet.  Arkistoitu 19.2.2015. Viitattu 6.3.2015.
12. ↑  Uttaranchal Evolution - Ancient History of Uttaranchal E-Uttaranchal.  Arkistoitu 22.2.2015. Viitattu 6.3.2015.
13. ↑  Major Milestones that lead the formation of Uttaranchal E-Uttaranchal.  Arkistoitu 6.6.2010. Viitattu 6.3.2015.
14. ↑  Tara Boland-Crewe, David Lea: *The Territories and States of India*, s. 250. Routledge, 2003. ISBN 9781135356255. Teoksen verkkoversio (viitattu 5.3.2015).
15. ↑  Airports in Uttarakhand *uttaranchal-india.com*.  Arkistoitu 19.7.2012. Viitattu 6.3.2015.
16. ↑  Uttaranchal Transportation *uttaranchal-india.com*.  Arkistoitu 10.10.2009. Viitattu 6.3.2015.
17. ↑  Anupam Trivedi: Sanskrit is second official language in Uttarakhand.  *Hindustan Times*, 19. tammikuuta 2010. Artikkelin verkkoversio. Viitattu 10.8.2014.  (englanniksi) (Arkistoitu – Internet Archive)
18. ↑  Demography E-Uttaranchal.  Arkistoitu 22.2.2015. Viitattu 5.3.2015.

Aiheesta muualla
----------------

* Kuvia tai muita tiedostoja aiheesta **Uttarakhand** Wikimedia Commonsissa

IntiaIntian osavaltiot ja territoriot
Osavaltiot: Andhra Pradesh | Arunachal Pradesh | Assam | Bihar | Chhattisgarh | Goa | Gujarat | Haryana | Himachal Pradesh | Jammu ja Kashmir | Jharkhand | Karnataka | Kerala | Länsi-Bengali | Madhya Pradesh | Maharashtra | Manipur | Meghalaya | Mizoram | Nagaland | Odisha | Punjab | Rajasthan | Sikkim | Tamil Nadu | Telangana | Tripura | Uttarakhand | Uttar Pradesh

Liittovaltion alueet: Andamaanit ja Nikobaarit | Chandigarh | Dadra ja Nagar Haveli ja Daman ja Diu | Lakshadweep | Puducherry

Pääkaupunkialue: Delhi